作者:閻朝隱
標題:鸚鵡貓兒篇
內容:霹靂引，豐隆鳴，猛獸噫氣蛇吼聲。鸚鵡鳥，此何為兮，好貌好音。彷彷兮徉徉，似妖姬躧步兮動羅裳；趨趨兮蹌蹌，若處子回眸兮登玉堂。爰有獸也，安其忍，鉤爪鋸牙也，宵行晝伏無以當。遇之兮忘味，摶擊騰擲也，嘉喜堂前景福內，合歡殿上明光裡。雲母屏風文彩合，朝有賢兮朝有德，賢為君兮德為飾，千年萬歲兮心轉憶。